Այսպիսով, բողոքականությունը որպես հավատի միակ հիմք ընդունում է Աստվածաշունչը: Աստվածաշունչ կարդալը, ուսումնասիրելը և սեփական կյանքում կիրառելը յուրաքանչյուր հավատացյալի կարևորագույն խնդիրն է: Ի տարբերություն կաթոլիկ, ուղղափառ և այլ ավանդական եկեղեցիների, բողոքականությունը որպես հավատի հիմք չի ընդունում Սրբազան ավանդույթը: Սրբազան ավանդույթի նկատմամբ վերաբերմունքը տարբեր հարանվանություններում տարբեր է: Որոշ ուղղություններ կտրականապեռս հերքում են այն, մյուսները վերաբերվում են հարգանքով, սակայն որոշ վերապահումով՝ Սրբազան ավանդույթի նկատմամբ դրական վերաբերմունք թույլատրելի է միայն և միմիայն այն դեպքերում, եթե այն բխում է Սուրբ Գրքից և չի հակասում նրան: Ոչ թե ծիսական պաշտամունքի պարզեցումը կամ արժեզրկումը, այլ միայն այս վերապահումն է պատճառը, որ բազմաթիվ բողոքական եկեղեցիներ իսպառ հրաժարվում են Սրբազան ավանդույթից, ծեսերից ու արարողակարգերից: